Aurailus quidam et uxor ejus Ermengardis, vendiderunt Monachis Besuensibus mansum unum cum appendiciis suis, campis scilicet, pratis, sylvis, pascuis, arboribus pomiferis, aquis, aquarumque decursibus, quod situm est in pago Atoariorum, in villa quæ dicitur Pontus, et habet terminationes, de uno latere terram sancti Leodegarii, de alio terram fiscalem, de una fronte stratam publicam, de alia vero prata. Vendiderunt etiam et alias res suas sitas in fine Vendourensi, et in fine Pontensi, et in fine Iulensi; acceptisque a Monachis pro hac largitione LX solidis, potestati eorum eam perhenniter possidendam tradiderunt.